Die jaar vlieg, nie waar nie? Paasfees is ook sopas verby. Ek was hierdie jaar te besig om ons gewone "Lydensreis"-reeks te skryf, maar het laas week net gaan sit en 'n gedig uit my hart geskryf. Ek wil Lydenstyd eintlik baie meer bewustelik deurgaan; dis altyd vir my van groot betekenis.
Ons nuwe kursus, Leef vrugbaar, begin op 3 Mei. Ons tema is die vrug van die Gees. Ons beskryf waaroor die Gees-vrug gaan, en hoe dit in ons lewe dra. Dan bespreek ons 24 vrugte van die Gees individueel, soos dit in die Nuwe Testament voorkom. Verstaan wat vrugdra is; groei in vrugdra! Ook ideaal vir die kleingroep. Vir meer inligting, kliek hier.
1. Ons vorige boek, Hou vas aan die hoop (en in Engels, Hold on to hope) is nou by CUM beskikbaar op afslag. Dit is slegs R149, 'n honderd Rand goedkoper as gewoonlik! Ek beskou dit as ons mooiste boek nog, en behels 'n reeks oordenkings oor die Psalms. Ons nuwe boek, Hier is ek, Here, 'n dissipelskap-reeks (gebaseer op Geestelike Vorming) is ook beskikbaar teen die gewone prys van R249. Beide is ook aanlyn beskikbaar.
2. Ons Dissipelskapskool, Geestelike Vorming, is pas verby. Dit was 'n wonderlike ervaring om van julle te kon ontmoet in ons klasse - dankie daarvoor! Onthou dat jy al 30 die videos by hierdie YouTube kanaal kan kry. Follow gerus die kanaal om dit weer te vind. Meer inligting oor hierdie kursus, wat ons hele verhouding met God dek, is hier. Jy kan ook die notas bestel.
3. As jy maandeliks bydrae tot ons bediening, bv. om 'n kursus te ontvang, moet jy asb. onthou om 'n verwysing by jou maandelikse bydrae te voeg. Daar is soms bedrae wat inkom sonder dat ons dit kan allokeer. Baie dankie!
Ten slotte, baie dankie vir elke Padlangs-leser, -kursusganger, -medewerker, -voorbidder en -ondersteuner. Dis so lekker om saam met julle die pad van die Here te stap! Ons beskou dit as 'n voorreg.